Komisjoni direktiiv 94/54/EÜ,

18. november 1994,

mis käsitleb muude kui nõukogu direktiivis 79/112/EMÜ nimetatud kohustuslike üksikasjade esitamist teatavate toiduainete märgistuses

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 18. detsembri 1978. aasta direktiivi 79/112/EMÜ toiduainete märgistust, esitlust ja reklaami käsitlevate liikmesriikide õigusaktide ühtlustamise kohta, [1] viimati muudetud komisjoni direktiiviga 93/102/EÜ, [2] eriti selle artikli 4 lõiget 2,

ning arvestades, et:

kavandatavate toimingute ulatust ja mõju silmas pidades on käesolevas direktiivis kehtestatavad meetmed seatud eesmärkide saavutamiseks olulised; üksinda tegutsedes ei suuda liikmesriigid kõnesolevaid eesmärke saavutada; juba direktiivis 79/112/EMÜ nähakse ette nende eesmärkide saavutamine ühenduse tasandil;

tarbijate piisava teavitamise tagamiseks on vaja teatavate toiduainete puhul ette näha muud kohustuslikud üksikasjad lisaks neile, mis on ette nähtud direktiivi 79/112/EMÜ artiklis 3;

teatavate toiduainete pakkimisel kasutatavaid pakendusgaase ei tohiks käsitleda koostisosadena direktiivi 79/112/EMÜ artikli 6 lõike 1 tähenduses ning seetõttu ei peaks need kuuluma märgisuses esitatud koostisosade loetelusse;

tarbijaid tuleks selliste gaaside kasutamisest siiski teavitada sel määral, et oleks võimalik aru saada, miks nende ostetud toiduaine säilimisaeg on pikem kui muul viisil pakitud samalaadsetel toodetel;

liikmesriikide ühepoolsetest meetmetest tulenevate uute kaubandustõkete vältimiseks on vaja vastu võtta asjakohased ühenduse sätted;

nõukogu direktiivi 79/112/EMÜ artiklis 17 sätestatud korras esitati käesolev direktiiv alalisele toiduainekomiteele, kes ei ole oma arvamust avaldanud; sama korra alusel esitas komisjon nõukogule ettepaneku võetavate meetmete kohta;

kuna nõuogu ei ole talle selleks ette nähtud kolme kuu möödudes mingeid meetmeid vastu võtnud, tuleks komisjonil ettepandud meetmed vastu võtta,

ON VASTU VÕTNUD KÄESOLEVA DIREKTIIVI:

Artikkel 1

Piiramata direktiivi 79/112/EMÜ artikli 3 sätete kohaldamist, lisatakse käesoleva direktiivi lisas nimetatud toiduainete märgistusse täiendavad üksikasjad vastavalt kõnealusele lisale.

Artikkel 2

Liikmesriigid muudavad vajaduse korral käesoleva direktiivi järgimiseks vajalikke õigus- ja haldusnorme 30. juuniks 1995, nii et need:

- lubavad käesolevale direktiivile vastavate toodetega kauplemist hiljemalt alates 1. juulist 1995,

- keelavad käesolevale direktiivile mittevastavate toodetega kauplemise alates 1. jaanuarist 1997; toodetega, mis on turule viidud või märgistatud enne seda kuupäeva ja mis ei vasta käesolevale direktiivile, võib siiski kaubelda kuni varude lõppemiseni.

Nad teatavad sellest viivitamata komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Brüssel, 18. november 1994

Komisjoni nimel

komisjoni liige

Martin Bangemann

[1] EÜT L 33, 8.2.1979, lk 1.

[2] EÜT L 291, 25.11.1993, lk 14.

--------------------------------------------------

LISA

Toiduainete loetelu, mille märgistuses tuleb esitada üks või mitu täiendavat üksikasja

Toiduaine liik või kategooria | Üksikasjad |

Toiduained, mille säilivusaega on pikendatud pakendusgaaside kasutamisega vastavalt nõukogu direktiivile 89/107/EMÜ | "Pakendatud säilitusgaasis" |

--------------------------------------------------